AlexejDobrolubov/national_council_slovak_2010 huggingface dataset:
15. schôdza NR SR - 2.deň - B. popoludní
Dátum: 2024-06-12
Poslanec: Stuška, Michal (SMER - SD)
Druh vystúpenia: Vystúpenie v rozprave

111. Ďakujem pekne. Vážený pán predsedajúci, vážené pani poslankyne, vážení páni poslanci, v súlade s § 73 zákona o rokovacom poriadku som bol výborom určený za spravodajcu k návrhu zákona, ktorý je uvedený pod tlačou 346. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky a Ministerstva hospodárstva Slovenskej republiky. V zmysle oprávnení, ktoré pre mňa ako spravodajcu vyplývajú zo zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 346 z 27. mája 2024 navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie a rozpočet a Výbor Národnej rady Slovenskej republiky pre sociálne veci. Za gestorský výbor navrhujem výbor Národnej rady pre sociálne veci a odporúčam, aby predmetný návrh zákona výbory prerokovali do 6. septembra 2024 a v gestorskom výbore do 9. septembra 2024. Ďakujem, otvorte, prosím, všeobecnú rozpravu, pán predsedajúci.
9. schôdza NR SR - 9.deň - B. popoludní
Dátum: 2024-02-14
Poslanec: Stuška, Michal (SMER - SD)
Druh vystúpenia: Vystúpenie s faktickou poznámkou

55. A už to funguje. Ďakujem pekne technike. Ďakujem za slovo, pán predsedajúci. Pán minister, pridám sa k tomu, že je skvelé, že si stihol sa k nám pripojiť, pretože si mohol pripomenúť po trištvrte roku tú vtedy asi štvrťročnú komunikáciu so všetkými zúčastnenými aktérmi celej schémy pomoci. Pripájam sa aj preto, lebo som aj s kolegom Jánom Richterom spolupracoval alebo zodpovedal za tú koordináciu tej obsahovej agrostránky, čiže pôdohospodárskej, kde je, ale kde nie som ja odborníkom, ale, samozrejme, tu sediaci pán minister, a na druhej strane systémom sociálneho poistenia, to znamená kompetencií ministerstva práce, práve preto je pán Tomáš predkladateľom Sociálnej poisťovne. Komunikoval som s protimonopolným úradom, a ako bolo spomínané, s riaditeľom útvaru Digi competition Európskej komisie, pretože nie sme jediná krajina, a to je možno jedna pointa, ktorá ešte dnes nezaznela. Ten systém notifikácie pomoci je napojený na celú schému celej Európskej únie súvisiacej s krízou na Ukrajine práve preto, pretože tie dopady inflačné, či už v oblasti inflácie potravinovej, ale aj pohonných hmôt, samozrejme, energetickej sú tak veľké, že všetky ostatné krajiny žiadajú vo vo všetkých sférach schémy pomoci, to znamená, keby sme neprišli s týmto, to je možno pohľad z opačnej strany, tak ešte viac znížime konkurencieschopnosť tohto nášho už toľko rokov skúšaného a poddimenzovaného sektoru poľnohospodárstva, chovateľstva, ale aj potravinárskej výroby v porovnaní s inými krajinami, keďže, ako vieme, sme jednou zo susedných krajín konfliktu, a tým pádom aj v tejto oblasti aj jednou z tých najpostihnuteľnej... najviac postihnutých. Výborné bolo, že pán minister zareagoval na tie maximálne kumulatívne schémy pomoci vo pri všetkých typoch podniku, pretože presne tak to je, a práve preto sa nám podarilo relatívne rýchlo presvedčiť Európsku komisiu pri tomto predlžovaní, pretože to predlžovanie patrí, platí pre všetky členské krajiny, nie pre Slovensko.
39. schôdza NR SR - 2.deň - B. popoludní
Dátum: 2025-09-10
Poslanec: Szalay, Tomáš (SaS)
Druh vystúpenia: Vystúpenie v rozprave

42. Ďakujem pekne, budem stručný, pán minister. Zobral som to osobne, tú poznámku, lebo takto, ak sa nedohodneme na tom, ako si vysvetľovať vzájomné signály, tak sa nedostaneme ďalej v chápaní, že ako zlepšiť slovenské zdravotníctvo. Ja som v žiadnom, ale v žiadnom vesmíre nespochybňoval túto zmluvu. A aby som vysvetlil ostatným nezainteresovaným kolegom, ktorí neboli na zdravotníckom výbore, ja som sa opýtal len jednoduchú otázku, ktorá nebola útokom, kritikou, spochybňovaním ani ničím iným, pán minister. V roku 2011 sa stretol vtedajší minister zdravotníctva, možno si pamätáte, Ivan Uhliarik, so svojím českým proťajžkom, ja som osobne bol pri tom stretnutí na Bôriku, a dohadovali medzinárodnú spoluprácu v oblasti záchrannej zdravotnej služby v 2011. Je rok 2025. Čo sa tých 14 rokov na ministerstve zdravotníctva na operačnom stredisku a neviem, kto všetko bol do toho vtiahnutý, robilo, že 14 rokov od stretnutia Uhliarika treba takúto medzinárodnú dohodu. Čo sa robilo? Dokonca so svojím českým proťajžkom sa stretla aj vaša predchodkyňa Zuzana Dolinková pred rokom a takisto sľúbila, že bude medzinárodná dohoda. Akože to je naozaj tak komplikované, že sa to musí pripravovať 14 rokov? To bola moja otázka. Ja chápem, preto nerozumiem, prečo ste si to vysvetlili ako útok na seba, to nebol útok ani na vás, ani na tú zmluvu. Super, že také niečo budeme mať v pohraničných oblastiach, že sa budeme môcť zasahovať v iných. Teda uvidíme, ak to v praxi bude fungovať, ale toto je ten plán, že sa môže cross-border zasahovať. Ale tá hlavná otázka znie, čo sa tu 14 rokov na tom pripravovalo, na tej dohode? Akože prečo to vyhnívalo, zakapínalo, neviem, čo všetko. Lebo, viete, z môjho pohľadu je to taký signál, taká metafora, že na tom ministerstve zdravotníctva veci vyhnívajú, a toto nie je jediná a vy to viete, že to nie je jediná. A áno, keď ju vytiahnete z tej vody a trošičku oprášite, tak ju zachránite, ale je hromada ďalších takýchto projektov na ministerstve, ktoré tu vaši predchodcovia podohadovali a skutek utek, lebo sa na to zabudlo, vypadol ten človek, ktorý to má na starosti, už ho prepustili, už tam nie je inštitucionálna pamäť a všetko to ide do kytek. Čiže pre istotu chcem zdôrazniť, ja podporujem túto dohodu, klub SaS bude hlasovať za túto medzinárodnú zmluvu a, prosím pekne, nevysvetľujte si to ako kritiku seba, ale kritiku toho, ako funguje ministerstvo zdravotníctva, za 14 rokov vyprodukovalo jednu medzinárodnú dohodu. Ďakujem.
39. schôdza NR SR - 2.deň - B. popoludní
Dátum: 2025-09-10
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

36. Ďakujem veľmi pekne. Ja sa teším, pán minister, že ste taký veľkorysý a mohli by ste byť veľkorysý aj k tým študentom stredných škôl a vo všeobecne k všetkým, všetkým odídencom z Ukrajiny, ktorí, ktorí (reakcia z pléna), ktorí majú podľa našej platnej legislatívy nárok na tú zdravotnú starostlivosť. To nie je niečo, čo im dávame že naviac. Oni na to majú nárok, akurát sú v režime odídenci. A ja hovorím, že keby toto isté, mali na to isté nárok, ale boli by v režime poistenci, tak by sme zabili niekoľko múch jednou ranou. Nákladovo by to bolo stále to isté, kto chce byť, kto nechce byť odídenec, ten sa do tohto nekvalifikuje. Nákladovo by to bolo to isté, ale zároveň by sme nemali dvojkoľajný systém, mali by sme dáta o tých pacientoch a najmä poskytovatelia zdravotnej starostlivosti by nemuseli posielať dvojmo faktúry za odídencov a za poistencov, čo spôsobuje, naozaj možno to chápete, že je to byrokratická šialená záťaž, tí doktori sú vyšťavení miliónom výkazov do NCZI, ktoré stále musia vykazovať, neviem čoho všetkého, a toto by ich výrazne odbremenilo a znížilo by to tú, nazvem to, nevraživosť alebo hostilitu, ktorá nie je daná nejakými predsudkami lekárov voči pacientom, ale jednoducho tým, že je to tak komplikovaná, administratívne byrokraticky komplikované, že radšej nebudú tých pacientov ošetrovať z Ukrajiny, lebo im to nikto nezaplatí, lebo to nevedia dobre vykázať. Riešenie je veľmi jednoduché, nestojí to dodatočné zdroje a fakt by to pomohlo všetkým v tom systéme, poskytovateľom aj pacientom. Ďakujem.
39. schôdza NR SR - 2.deň - B. popoludní
Dátum: 2025-09-10
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

26. Ďakujem pekne, Vlaďka, za tento príspevok. Téma zdravotnej starostlivosti a krytia ukrajinských utečencov, detí, a nielen detí je vec, ktorá stále nie je vyriešená v zdravotníckej legislatíve, čo ja veľmi pekne ďakujem za tvoju iniciatívu a vďaka aj za inšpiráciu, o čom bude môj príspevok v rozprave. Ďakujem.
39. schôdza NR SR - 2.deň - B. popoludní
Dátum: 2025-09-10
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

18. Ďakujem pekne, Marek, áno, pripomenul si to, že na sľuby pána ministra sa nedá úplne spoľahnúť. Dneska sme tu počuli ešte jeden sľub, nielen o tých záchrankách, ale počuli sme aj sľub o tom, že bude ten zákon, ktorý bude riešiť psychoterapiu. Tiež si myslím, že to bude možno patriť medzi tie veci, ktoré, ktoré vyhnijú. Každopádne ja by som bol naozaj rád, pán minister, keby ste skúsili verejne povedať, že prečo ten eRecept nie je opravený, aké sú tie možno oficiálne dôvody, možno ak sú nejaké neoficiálne, si ich môžete nechať pre seba, proste tie oficiálne, ktoré vás viedli k tomu, že do konca marca to bude vyriešené k tomu tvrdeniu a dneska, v septembri, stále to vyriešené nie je a máme tu zákon v ktorom to mohlo byť a stále to tam nie je, že prečo, že kde je, kde je, kde je, kde je ten pes zakopaný. Možno s tým by som ešte k tomu pridal teda ďalšiu otázku. Ja viem, že možno nebudete chcieť odpovedať, ale že čo slovenskí pacienti dostanú za to percento zvýšených odvodov od budúceho roku? Ďakujem.
39. schôdza NR SR - 2.deň - A. dopoludnia
Dátum: 2025-09-10
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

22. Ďakujem veľmi pekne. Dobré ráno, pán podpredseda. Peťo, veľmi pekne si zhrnul túto tému a ja by som im možno, možno povedal, že prečo je to také rozpatlané, že každú chvíľu sa nad tým rôzne hlavy pozerajú a potom trhajú z tej mršiny rôzne časti a vo výsledku nikto nie je spokojný s tým návrhom zákona. No preto, lebo chýba vízia. Chýba vízia, čo vlastne sa chce s tým urobiť, chýba líder, chýbajú tu nejaký Zajac, alebo niekto pre duševné zdravie. Ono to začínal, myslím, že Peter Šomšák v tom 2020, ale ten tam už nie je, ten už tam nie je päť rokov. A kto prebral tú fakľu na ministerstve zdravotníctva, aby tú víziu, s ktorou bol písaný plán obnovy alebo s ktorou tam prišiel niekto, a teraz ja nejdem hodnotiť, či dobre alebo zle, ale kto to zdvihol zo zeme? Kto ďalej dneska je ten líder tej zmeny, kde chceme riešiť duševné zdravie? Minulá vláda dala duševné zdravie do programového vyhlásenia vlády, vy ste sa oňho opreli. Ale kde je tá vízia? Okrem toho, že teda je to podľa mňa možno manažérske politické bingo, že musím hovoriť o duševnom zdraví, lebo je to populárne, lebo sa to dneska všade rozpráva, ale my nemáme ten obsah. A ja som pochopil, že vlastne tým, že sa vykastrovala polka zákona, tak vlastne my stále priznávame, že nemáme ten obsah, o čom ten zákon má byť, že čo má byť ten cieľ. Všetci chceme, aby sme mali dobré duševné zdravie, len ako sa dostať k tomu výslednému produktu? Chýba tu vízia, líder a myslím si, že v Peťovom vystúpení, alebo z jeho vystúpenia, to bolo úplne zrejmé.
35. schôdza NR SR - 10.deň - B. popoludní
Dátum: 2025-06-11
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

Absolútne podčiarkujem všetko, čo Fero povedal, ale keďže kolega Dubéci ma vyzval k tomu, že... ===== Majerský, František, poslanec NR SR V parlamente by nemalo ani prebiehať, že spochybňujeme očkovanie. Nemali sme to tu riešiť, riešime to, a pevne verím, že zajtra koalícia to tiež podporí. Ďakujem veľmi pekne všetkým.
33. schôdza NR SR - 5.deň - A. dopoludnia
Dátum: 2025-04-01
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

99. Ďakujem, pán predseda, bude krátka. Pán kolega, tejto vláde vyčítate, že aký objem finančných prostriedkov bol použitý na tú energopomoc občanom. Ja vám odpoviem, že iné možnosti ani neboli, keďže predchádzajúce tri vlády, či už Matovič, Heger, ale aj tá Ódorova vláda, ktorá, ktorej ste súčasťou, alebo ten pán Ódor je už súčasťou aj PS, takže je tam tá spojitosť s vami, na ministerstve nepripravila vôbec nič, na čom by vedela pani ministerka stavať, aby pripravila konkrétne kroky. Toto je návrh zákona, s ktorým prišla a treba ho podporiť. Ďakujem.
33. schôdza NR SR - 5.deň - A. dopoludnia
Dátum: 2025-04-01
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

91. Ďakujem, pán predseda. Ja sa teším, že sa pripravuje pôda a nastavujú sa procesy, ktoré aj prostredníctvom tohto návrhu zákona budú viesť k poskytnutiu adresnej energopomoci. Naopak, čudujem sa, že teraz som si musel vypočuť kritiku k uvedenému návrhu zákona. Keď si spomeniem spätne, z úst opozície zaznievala kritika, že energopomoc je vlastne poskytovaná všetkým, aj tým, čo na to nemajú nárok, a teraz, naopak, keď sa pripravili kroky a všetko sa vlastne vedie k tomu, že tá pomoc bude adresná, tak aj tu ste si našli nejakú kritiku, ktorú ste vyslovili k tomuto návrhu zákona. Ja si myslím, že zo strany ministerstva ide o správny krok a chce sa vyhnúť tomu, k čomu došlo napríklad aj v Českej republike, kde občania museli chodiť na jednotlivé úrady a všetko si vybavovať vlastne osobne. Týmto návrhom zákona alebo podmienkami, ktoré sú v návrhu, odbremeníme občanov a bude to všetko zautomatizované a nebudeme musieť občana posúvať od úradu k úradu. Takže z tohto pohľadu veľké plus za mňa.
33. schôdza NR SR - 4.deň - A. dopoludnia
Dátum: 2025-03-28
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

30. Ďakujem za slovo, pán predsedajúci. Dôvod na skrátené legislatívne konanie určite je v tejto situácii. Keďže situácia, čo sa týka rozpočtov miest a obcí, je zložitá a napätá. Ja chcem poopraviť pána poslanca Hajka, kde, ako povedal aj pán poslanec Viskupič, dnes bolo konštatované, že výber z daní príjmov fyzických osôb stúpa. To znamená, že nejaké peniažky nazvyš alebo nejaký vyšší príjem, príjem bude pre rozpočty miest a obcí. Ako ste poznamenal, kameňom úrazu, áno, a s tým súhlasím, je daňový bonus na dieťa, ktorý bol zavedený predchádzajúcou vládou, kde bolo povedané „A“. To znamená, že zobralo sa z rozpočtu miest a obcí, ale nebolo povedané „B“, kde tie peniažky si nájdu. Tu alebo z úst KDH, z vašich úst bolo povedané, že vy podporujete, aby bol zachovaný. Dneska sme sa dozvedeli z úst kolegu z PS, že ho máme zreformovať alebo zmeniť, aby vlastne príjmy miest a obcí sa zvýšili. No ak táto vláda prišla s nejakou novelou alebo reformou, kde, myslím si, že tento daňový bonus je už adresnejší, kde sa zaviedli pásma, a už ho nedostávajú tí vysokopríjmoví, ale dostávajú ich tí, ktorým bol určený. Ďakujem za slovo.
33. schôdza NR SR - 3.deň - A. dopoludnia
Dátum: 2025-03-27
Poslanec: Svoboda, Zdenko (HLAS - SD)
Druh vystúpenia: Vystúpenie v rozprave

101. Ďakujem za slovo, pán predseda. Vážený pán predseda, vážené pani poslankyne, páni poslanci, výbor pre financie a rozpočet ako gestorský výbor podáva Národnej rade v súlade s § 79 ods. 1 zákona Národnej rady č. 350/1996 Z. z. o rokovacom poriadku v znení neskorších predpisov túto spoločnú správu výborov Národnej rady o prerokovaní vládneho návrhu zákona o poskytovaní dotácií v pôsobnosti Úradu podpredsedu vlády Slovenskej republiky pre Plán obnovy a znalostnú ekonomiku vo výboroch Národnej rady v druhom čítaní. Národná rada uznesením č. 683 z 28. novembra 2024 pridelila predmetný vládny návrh zákona na prerokovanie týmto výborom Národnej rady: výboru pre financie a rozpočet, ústavnoprávnemu výboru a výboru pre verejnú správu a regionálny rozvoj. Národná rada určila zároveň výbor pre financie a rozpočet ako gestorský výbor a lehotu na prerokovanie predmetného návrhu zákona v druhom čítaní vo výboroch. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. K predloženému návrhu zákona prijali predmetné výbory Národnej rady odporúčanie pre Národnú radu návrh schváliť s pozmeňujúcimi a doplňujúcimi návrhmi, a to ústavnoprávny výbor uznesením č. 251 zo dňa 30. januára 2025, výbor pre financie a rozpočet uznesením č. 184 zo dňa 4. februára 2025 a výbor pre verejnú správu a regionálny rozvoj uznesením č. 95 zo dňa 4. februára 2025. 101-2 Z citovaných uznesení výborov Národnej rady uvedených pod bodom 3 spoločnej správy vyplýva deväť pozmeňujúcich a doplňujúcich návrhov, o ktorých gestorský výbor odporúča hlasovať spoločne s návrhom gestorského výboru schváliť. Gestorský výbor na základe stanovísk výborov k predmetnému návrhu odporúča Národnej rade predmetný návrh zákona schváliť s pozmeňujúcimi a doplňujúcimi návrhmi. Spoločná správa výborov Národnej rady o prerokovaní vládneho návrhu zákona bola schválená uznesením gestorského výboru č. 188 zo 4. februára 2025. Týmto uznesením gestorský výbor zároveň poveril mňa, spoločného spravodajcu, aby som na schôdzi Národnej rady informoval o výsledku rokovania výborov a navrhol Národnej rade postup pri hlasovaní podľa príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Pán predsedajúci, skončil som, otvorte, prosím, rozpravu. Zároveň sa do rozpravy hlásim ako prvý.
33. schôdza NR SR - 3.deň - A. dopoludnia
Dátum: 2025-03-27
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

63. Ďakujem za slovo, pán predseda. Pán kolega Stachura de facto hovorí, že systém prevádzky záchrannej zdravotnej služby by sa mal vrátiť ešte pred rok 2004, kedy došlo k rozhodnutiu a vlastne k zrušeniu systému štátom riadených záchraniek. No len to prišlo rozhodnutím pána vtedajšieho ministra Zajaca a treba si položiť otázku, že prečo k tomu došlo, aký cieľ sa sledoval. Možno pán Szalay z SaS vie o tom viac, keďže sa spolupodieľal na príprave tejto legislatívy. Tento model fungovania dnes už nevieme prinavrátiť, a preto navrhnutý model zo strany ministerstva, z môjho pohľadu ide o optimálnejší model, keďže ide o kombináciu či už štátu, alebo privátneho sektora, ako o tom, o ktorom hovoríš ty alebo ten, ktorý navrhuje SaS-ka, ktorá navrhuje, aby tento systém prevádzkoval čisto súkromný sektor. Ďakujem.
33. schôdza NR SR - 3.deň - A. dopoludnia
Dátum: 2025-03-27
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

26. Ďakujem za slovo, pán predsedajúci. Pán kolega Majerský, ja sa teším, že po vecnej stránke sa zhodneme. Navrhnutá legislatíva obsahuje množstvo opatrení, ktoré sú prospešné a reflektujú trendy, ktoré sú už v okolitých krajinách zavedené, avšak je mi ľúto, že či už na zdravotníckom výbore, ale aj včera tu v rozprave sa celá debata vlastne zvrhla len a len na súťaž, ktorá sa pripravuje ohľadom záchraniek. Myslím si, že prezentované názory na túto tému sú rôznorodé aj medzi opozičnými stranami, a rovnako sa veľmi ťažko zhodnete, či štát, alebo súkromný prevádzkovateľ by bol lepším prevádzkovateľom záchrannej zdravotnej služby. My sme pripravili kompromisné riešenie, ktoré z môjho pohľadu je v tejto chvíli takým optimálnym riešením. Ďakujem.
30. schôdza NR SR - 1.deň - B. popoludni
Dátum: 2025-02-04
Poslanec: Svoboda, Zdenko (HLAS - SD)
Druh vystúpenia: Vystúpenie v rozprave

28. Vážený pán predsedajúci, pán minister, vážené kolegyne, kolegovia, aktuálne stojíme pred zásadným hlasovaním, ktoré môže výrazne ovplyvniť fungovanie nášho zdravotníckeho systému. Rokujeme o skrátenom legislatívnom konaní k návrhu zákona, ktorý zabezpečuje ochranu pacienta a nastolenie sociálneho zmieru v zdravotníctve. Táto legislatíva nie je len reakciou na aktuálne výzvy, ale aj výsledkom dohody medzi vládou a Lekárskym odborovým združením. Vláda sa na svojom uznesení, alebo svojím uznesením z 20. decembra 2024 zaviazala naplniť konkrétne body zmluvy s LOZ, pričom niektoré opatrenia musia byť prijaté ešte pred 1. marcom 2025. Ide o opatrenia, ktoré majú zabrániť ohrozovaniu poskytovania zdravotnej starostlivosti. Lekárske odborové združenie si totiž v zmluve vyrokovalo mechanizmus, ktorý mu umožňuje ukončiť sociálny zmier, ak vláda nesplní svoje záväzky. Ak by sme potrebu legislatívy neprijali včas, nemocnice by sa od marca mohli dostať do kritickej situácie s vážnymi dôsledkami pre pacientov. Riziká sú jasné, odchod zdravotníkov, výpadky v starostlivosti, predlžovanie čakacích lehôt a celková destabilizácia systému. Ak dnes nepristúpime k zrýchlenému prijatiu tejto legislatívy, Slovenská republika nemusí byť schopná garantovať ústavné právo občanom na ochranu zdravia podľa Ústavy Slovenskej republiky. Kolegyne, kolegovia z opozície, chcem vás týmto vyzvať, aby ste podporili skrátené legislatívne konanie. Zdravotníctvo je oblasť, v ktorej by sme mali byť všetci jednotní. Ide o zlepšovanie pracovných podmienok zdravotníkov, ktoré v konečnom dôsledku zabezpečí, verím, aj lepšiu starostlivosť o slovenských pacientov. Obraciam sa najmä na zdravotníckych expertov z vašich radov, viete, aké problémy dlhodobo trápia túto oblasť. Viete, aké ťažké je udržať lekárov a sestry v systéme, preto si vás dovolím vyzvať, aby ste požiadali svojich kolegov z poslaneckých klubov opozície, aby podporili nielen toto skrátené legislatívne konanie, ale aj samotné návrhy zákonov z dielne ministra zdravotníctva. Nejde o politiku, ide o stabilitu nášho zdravotníctva a o životy pacientov. Dnes máme možnosť ukázať, že vieme konať rýchlo a zodpovedne. Neodkladajme riešenie problémov, ktoré môžu už o pár týždňov ohroziť zdravotnú starostlivosť v našej krajine. Preto vás všetkých žiadam o podporu tohto skráteného legislatívneho konania. Ďakujem za pozornosť.
23. schôdza NR SR - 11.deň - B2. popoludní
Dátum: 2024-12-10
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

74. Ďakujem za slovo pán predsedajúci. Pán poslanec, ja sa len dotknem jednej oblasti. Spomínali ste, že jak si nemocnice týchto finančných skupín vytvárajú určitú vatu na úkor Všeobecnej zdravotnej poisťovne ohľadom prospektívnych rozpočtov a spomínali ste vlastne ten koridor 20 %, to znamená, že keď ho naplnia na 80, tak dostanú 100, ale to už dávno neplatí. A to vám hovorím zo skúseností a vyplývajú z toho, že ja s tými číslami robím. Platí tá situácia, že koridor je 5 %, to znamená, môžte sa pohybovať od 95 do 105 % a dostanete tých 100. Ale ten koridor je už taký malý, že vy to ani neviete tými počtami hospitalizácií si napasovať, aby ste na tom ušetrili, že budem robiť už len na tých 95 %, aby som dostal tú 100. To ste na veľmi tenkom ľade, aby ste sa tam trafili a keď sa tam netrafíte jeden mesiac, tak Všeobecná po troch mesiacoch príde a ten koridor, ja neviem, dostávate milión eur od Všeobecnej mesačne, tak budete dostávať už len 900-tisíc a po troch mesiacoch to môžu zas prehodnotiť a keď budete napĺňať ten rozpočet, alebo ho budete teda prekračovať cez tých 105 %, tak vám prihodia. Ale toto čo vy hovoríte, toto platilo, áno, v minulosti, ale tá situácia už nie je dneska taká. Vďaka.